KÖZHASZNÚSÁGI MELLÉKLET

A RÁTKAI MÁRTON KLUB KULTURÁLIS EGYESÜLET

**2013. ÉVI TEVÉKENYSÉGÉRŐL, ÉS GAZDÁLKODÁSÁRÓL**

**A Rátkai Márton Klub** értékeit és céljait **döntően az Alapszabály, a közgyűlés határozata és az a környezet határozza meg, melyben működik. Ezek az évek során nem változtak.** Alapszabályunkban meghatározott feladatok a **2011. évi** **CLXXV.** törvénynek, és a 1997. évi CXL tv. 76§ is megfelelnek, mert a művészeti ismeretterjesztés, a művészet népszerűsítése **közfeladat**, melynek teljesítése **közhasznú tevékenység**.

Kulturális egyesületünk **célja is ez;** a művészeti ismeretterjesztés, a művészek és a közönség közvetlen kapcsolatának megteremtése, a művészpedagógusok művészi fejlődésének elősegítése. A magyar művészet és művészek bemutatását kiállítások, szerkesztett műsorok, könyvbemutatók, önálló estek, koncertek szervezésével, rendezésével végezzük. Kiemelten foglalkozunk a fiatal korosztállyal, a pályakezdő művészeknek bemutatkozási lehetőséget nyújtva, segítjük a művészi fejlődésüket. Közgyűlésünk megerősítette eddigi törekvésünket. Munkatervünk elsősorban a közönség által már kedvelt műsorokra épített, azzal, hogy a kommunikációnkon javítani kell, ugyanakkor újszerű, kísérleti előadások szervezésével színesítjük a műsorpalettát.

A klub értékei továbbra is a **politikamentesség**, a **megbízhatóság,** a **személyesség** és a pontos **tájékoztatás, mely a klub PR értéke is.**

A klub közönsége: a művészet befogadásának mai nehézségei, buktatói mellett is létező réteg, akiknek van igénye a magas kultúrára, de már, vagy még nem tudja megfizetni a jegyárakat. A másik fontos közönségbázis az az értelmiségi réteg, aki a hivatása mellett magas művészi értéket is létrehoz. Különösen fontos feladata a klubnak a fiatal művészek bemutatása, az új értékek felmutatása, miközben a közérthetőségről sem mond le, függetlenül a szerzők végzettségétől, szakmai, politikai hovatartozásától

A Rátkai Márton Klub kulturális egyesület rendkívül nehéz évet hagy maga mögött. A tag-szakszervezetek korábbi támogatása, az Előadóművészi Jogvédő Iroda tulajdonának „államosítása” miatt, ebben az évben is elmaradt. A Művészeti Szakszervezetek Szövetsége is anyagi gondokkal küzd, már az épület eladása is felmerült, így innen sem várhattunk támogatást, azon kívül, hogy az irodáért és a termek korlátozott használatáért nem fizetünk. Ez is jelentősnek számít a jelenlegi helyzetben. A székház eladásának veszélye, állandó bizonytalanságot okoz a közönség, a művészek körében és a klub munkáját nagyon megnehezíti.

Mindezek ellenére egyesületünk választmánya arra törekedett, hogy a munkatervben meghatározott feladatokat elvégezze.

Már 2012 tavaszán felemeltük az éves tagdíjat,(5000 Ft) és napi belépőt vezettünk be. (500 Ft). Sajnos azonban ez az intézkedés nagyon visszavetette a látogatottságot. A közönség által kedvelt műsorokra is kevesebben jöttek. Szintén kihatott a nézőszám alakulására, hogy a büfé üzemeltetőjével a székházat működtető Inventár Kft.-vel nem állapodott/dik meg szeptember óta. A klubtitkár alkalmanként ásványvízzel, némi „rágcsálni valóval” kedveskedik a közönségnek. A büfé üzemeltetéséről a mai napig nincs döntés.

A **hagyományos műsorainkról** szóló beszámolót a havonta rendezett **kiállításokkal** kezdjük.(9 alkalom, 380 fő a megnyitón). Duló Károly filmrendező kínai fotókiállítása kapcsán érdekes előadást tartott. Domján Editre szintén fotókiállítással és filmvetítéssel emlékeztünk. Makai Sándor kollégáiról készült, szeretetteljes karikatúrái a színház néhány elfelejtett kedvencét is megidézte. A Németországban élő Bezerédy Melinda festményei érdekes, újszerű technikája sikert aratott. Könyv Kata fiatal festőművész párizsi kiállítása előtt mutatta be munkáit, melyek a mindennapok sajátosan értelmezett világát jelentették. Ebben az évben is csatlakoztunk a Szakrális Művészeti Hetek rendezvénysorozathoz Hoppán György fafaragó kiállításával. St.Martin az aggteleki koncertje előtt nemzetközi művésztelepet hoz létre, melynek 2012-es 2013-as anyagából 2 kiállítást is rendeztünk. A Somogyi Fotóklub 55 éves jubileumi kiállítása különleges élmény volt. Továbbra is a klubhelységben található állandó kiállításunk a klub életéről, dokumentumokkal, fényképekkel 1955- 2005 közötti időszakról.

Ebben az évben is a **zenei műsorok** nagyon népszerűek voltak. (1.540 fő 29 alkalom). A kínálatban szerepelt komoly és könnyűzenei program. Megvalósult az a régi elképzelés, hogy a klub, mint egy zenei szalon is működjék, érdekes koncertekkel, intimebb zenehallgatással. Zenei műsoraink közül a legsikeresebbek a havonta jelentkező Orvosmuzsikusok Egyesületének komolyzenei koncertjei voltak. Az esteken olyan orvosok muzsikáltak, akik felsőfokú zenei tanulmányokat is végeztek, dr. Pavlik Gábor műsorismertetése pedig, mindig élményszámba megy. Hasonlóan népszerű a St. Martin baráti klub, melynek során a közönség megismerheti az alkotás folyamatát is. Dr. Szalóczy Péter ismét az elfelejtett zeneszerzőket mutatta be. Növendékkoncertet a Kovács Magda Polgári Zenetanodája, Domonkos Zsuzsa művésznő tanítványai, valamint a Megszólaló Kezek Alapítvány kis muzsikusai képviselték. Megemlékeztünk Székely Mihályról Solymosi Ottó, Johannes Brahmsról Portish Lajos koncertjén. Ismét nagyszabású koncertet adtak a Magyar Állami Operaház neves művészei, a 20 fellépő nagy sikert aratott. A Kanadában élő Savanya István, a Japánból hazatérő Szomora Tibor koncertje színesítette a műsorpalettát. A kiállítások megnyitóján és irodalmi esteken is volt zene.

Az **irodalmi műsorok** szerkesztett összeállításokat, könyvbemutatókat, önálló esteket jelentettek. (660 fő 12 alkalom). A kiadókat, a Hungarovox, és a Kairosz képviselte. Faludy Ilona az artista-világot bemutató kötete, Szalóczy Péter novelláskötete és regénye a memoár irodalom jeles darabjai. Két kiemelkedő verseskötetet mutattunk be: Pethes Mária: Elárulom a Szabadság teret, és Tamási Orosz János: Gannhi Pannóniában címűeket. A Hungarovox Kiadó hagyományosan évi 2-3 alkalommal mutatja be friss „termését”, 2013-ban is megismerhetett a közönség alkalmanként 3-4 jeles művet, szerzőket, fordítókat. Fridecky Katalin zongoraművész is bemutatta 3 kötetét, és egyúttal mini koncertet is adott. Hasonlóan irodalmi-zenei csemege volt Czigány György Gyógyíts meg zene,vers, Verssor az utcazajban, Szó, zene, kép című irodalmi-zenei összeállításai, nagysikerűek voltak.

**Színházi műsoraink** során (150 fő 5 alkalom), megemlékeztünk Domján Editről, nem csak kiállítással, hanem külön beszélgetéssel a Domján Edit Alapítvány képviselőivel. Makay Sándor kiállítása is alkalmat adott arra, hogy a színház világáról érdeklődjön a közönség. Bánfalvy Ágnes Színészképző Stúdió növendékeinek Micimackó előadása különleges élmény volt, Csongrádi Katával színházról, zenéről folytatott beszélgetés után zenés produkció következett. Papp János sajátos útinaplói közül adott elő.

A **filmmel** kapcsolatos műsoraink során (365 fő 11 alkalom) Kolozsváry László a Magyar Rádió Zenekarának tagja 2 alkalommal is bemutatott a zenés úti filmjeiből, köztük a Japánról készített 3 dimenziós változatot. Duló Károly Balázs Béla díjas filmrendező filmjei a magyar szecesszióról, valamint Japán kulturális emlékeiről készített rendkívüli fotói nagyon nagy tetszést arattak. Egy újszerű televíziózásról szóló web-lapot mutatunk be a közönségnek és a szakmának. . A különböző műsorokat izgalmassá tettek a DVD bejátszások.

**Ismeretterjesztő** előadásaink közé sorolhatnánk az összes műsort, de itt csak a klasszikus ismeretterjesztést számoltuk. (275 fő 6 alkalom). Bemutattuk dr. Mester Júlia gombákról szóló könyvét, dr. Papp László biológus professzor tartott előadást arról, hogy mi a tudomány és mi nem az. Bayer Ilonával a civil kurázsiról beszélgettünk. Látogatást tettünk a TIT Stúdióban. A Bicske Barátok Egyesülete és a Somogyiak Baráti Körének előadásai során megismerhettünk hírességeket, tudósokat, művészeket.

**Szórakoztató műsorok** (215 fő 5 alkalom) között szerepel 2 kirándulás: pezsgős kirándulás a Garamvári Pincészetben, és St.Martin aggteleki koncertjére. Rendeztünk Mikulás délutánt, vidám növendékkoncerteket. Különös, hogy közönségünk nem szívesen jön pusztán szórakoztató műsorra, jobban szeretik a tartalmasabb, valamire épülő előadásokat.

Új programunk az Aktív Aranykor, melynek kapcsán jógázni lehet, hetente egyszer, megfelelő jógateremben. Ez már egy kis nyitás külső helyszínek bevonására. Hasonlóan keresünk helyet a meridián tornának is, mert a bemutatónak nagy sikere volt. Szintén helyet keresünk egy döntően táncra épülő mozgás gyakorlására.

 **Más szervezetekkel közös** rendezvényeink száma. (4.920 fő 112 alkalom) jelentősen több volt, mint a korábbi években. Itt csak azokat programokat vettük figyelembe, melyekkel a klubnak konkrét feladata volt. Ezek között társasági, társadalmi események, sajtótájékoztatók, próbák, vásárok, előadások szerepeltek. Ezek terembérletes események voltak, melyeket közvetlenül a székházat fenntartó szervezethez fizettek be és nem a Rátkai Márton Klub bevételeit növelték, ugyanakkor a klubnak feladatot adott.

A Web-lapunkat folyamatosan karbantartjuk.

Megállapíthatjuk, hogy a 2013-ra tervezett műsorok, programok és feladatok jelentős részét megvalósítottuk.

Egyesületünk tagsága nagyon megfogyatkozott, mivel a korábbi díjmentességet felváltotta a napijegy és a tagdíjat is megemeltük, igaz még 2012 első negyedévében. A gazdasági nehézségek miatt, a vendégek a napijegyet választják inkább. A látogatottság csökkenését a büfé hiánya is okozta. Ez kihatott a más szervezetekkel közös rendezvényekre is, mert olyan helyet keresnek a szervezetek, megrendelők, ahol van ez a szolgáltatás. Vendégeink most nagyon megválogatják, hogy melyik műsorra jönnek. Jelenleg 65 egyéni és 5 önálló jogi személyiségű tagja van az egyesületnek.

A klub folyamatosan fejlesztett **kommunikációs terv** alapján működik. Az így kialakított jó kapcsolatunk révén hetente jelentkezünk a médiában. A Civil Rádióban és a VI. kerületi Kontakt Rádióban rendszeresen beszámolunk a klubban történő műsorokról. A most már országos sugárzású TV, a Hatos csatorna is rendszeresen megjelenik klubunkban és tudósít a klub életéről, felvett anyagokkal és hírekkel.

.A székházban működő 38 szervezet terem-igényét koordináljuk és ez egyúttal az eszközök további elhasználódásával is jár.

Mindezek ellenére 2013-ban saját rendezvényen 7.320 fő 74 alkalommal, míg más szervezetekkel közös rendezvényeken 4.920 fő 112 alkalommal vett részt.

**Gazdálkodásunkat** elsősorban az befolyásolta, hogy a TEMI pályázaton megítélt támogatás a 2009- évhez képest több mint 46 %-al csökkent. Bevételeink alapja éppen a pályázatok, de 2013-ban nem nyertünk, illetve nem realizálhattunk pályázatot. A tagszervezetek ebben az évben már nem támogatták a klubot, így nehéz helyzetbe kerültünk. Ezt a hiányt a saját bevételek növelésével terveztük pótolni, nem kellő sikerrel, melynek okait már kifejtettük. A 2012-ben kapott 1%-ból, mely 13.740-Ft zongorát hangoltunk és javítottunk.

Kiadásainkat a bevételekhez igazítottuk.

Már minden munkatárs „számlás”, és ezt sem tudtuk minden hónapban kifizetni.A nyomda- és postaköltséget a minimumra szorítottuk. A kommunikációs költségek csökkentésére felhasználtuk az Internet lehetőségeit. Az eredetileg is szerényre tervezett költségvetésünknek pusztán 42 %-a lett tényleges, vagyis kevesebb, mint felére csökkent. Mindezek tükrében 2014-ben még nehezebb helyzetbe kerülhetünk. Ez a helyzet nem tartható, még akkor sem, ha tudjuk, hogy nem lesz több osztható pénz, de jó lenne megfontoltabban, a valóban rászorulókat figyelembe véve dönteni a támogatásról. Helyzetünk annyira megromlott, hogy már a félállású munkatárs 2014-től nem dolgozik a klubban, minden tevékenység a klubtitkárra hárul. A nyomda helyett készíti a műsorfüzeteket, meghívókat, számítógépen, rendezi a termet, hangosít, kezeli a DVD-t, bejátszásokkal segíti a műsorokat, rendezvényeket, műsort vezet, árulja a napijegyet, a tagdíjat. Stb. Ennél kisebb létszám már elképzelhetetlen. Segítségül főiskolai, egyetemi gyakornokok és középiskolások közösségi szolgálatát, valamit a klubtagok segítségét vesszük igénybe 2014-ben.

A Rátkai Márton Klub immár az 59. évét kezdi, és ez önmagában érték. Különösen annak tükrében, hogy olyan közönséghez szól, akik a magas művészet helyárait nem tudják megfizetni, és olyan művészek vállalják a fellépést, akik ezt felismerve mégis mellénk állnak, akár egy-egy „művészeti üggyel”, akár pusztán azért, mert klub otthonos, emberközpontú hangulatát kedvelik, illetve azt, hogy ez „Egy értéket felmutató, jó hangulatú hely”.

**Összességében** a 2013-as év szakmai szempontból sikeresnek mondható, a felmerült gondok ellenére, terveink jelentős részét megvalósítottuk, ugyanakkor gazdasági helyzetünk, a rendkívüli takarékosság mellett is súlyos.

Budapest, 2014. május 22.

Sebőkné Zalka Ilona

klubtitkár